ming030890/wiki-yue-high-quality huggingface dataset:
老火湯

老火湯，又叫煲湯，係粵港澳以至中國大陸、台灣地區常見嘅菜式，由於嶺南地區氣候炎熱潮濕，因此啲人鍾意飲滋身補益效用嘅老火湯，通常用壓力煲、真空煲、電子瓦罉、鋼鍋或瓦鍋等將各種蔬菜、生果、肉類或中藥熬幾個鐘而成。老火湯有護膚、護心、明目、降膽同健骨等效果。老火湯已經成為粵菜嘅特色之一。

營養
含豐富蛋白質嘅嘢食係老火湯嘅最佳材料。熱力可以幫助蛋白質分解，令佢更易被人體吸收，而湯料如果含水溶性纖維，加熱後亦會更易釋出水中。所有礦物質、維他命A、E、K、水溶性維他命B3、B5、B6、B12、部分抗氧化物、有益活性成分同荷爾蒙亦唔易被熱力破壞，可以保存喺湯度。如果肉類若切成小塊，營養就較易釋出，所以體積細嘅肉碎比成塊肉煲湯重好。
但以下就有幾個例子證明老火湯營養價值其實唔高：
赤小豆粉葛鯪魚湯：一碗（二百克）只有2克蛋白質，即每日建議所需嘅3%，只係排骨湯、花膠湯嘅三分一。成條鯪魚放入水度加熱，營養較難釋放喺水中，因此湯嘅營養較低。
青紅蘿蔔豬骨湯：一碗鈣質含量只有15毫克，佔每日建議所需1%，飲二十一碗豬骨湯先能夠攝取等於一杯牛奶分量嘅鈣質。
白菜湯：白菜湯維他命C少於0.0001毫克。蔬果嘅營養以維他命C、B1、B2同葉酸等為主，但全部都易被老火湯嘅高熱破壞，所餘甚少。

健康問題
湯水煮滾後，用中火續煮嘅時間，唔適宜超過兩個鐘。水加熱到沸點後先加入湯料，可消除湯料所含嘅氧氣，營養被破壞嘅機會亦降低。壓力煲提升湯嘅沸點，減慢煲湯所需時間，減低營養被破壞嘅程度，但間中出現爆炸意外，用嗰時要特別小心。
老火湯較為熱氣同濃稠，唔易消化，唔適合夏天飲。熱天之下飲嘅湯水，唔適宜濃稠，所以唔適宜揀花膠做湯水材料；補益功能過大嘅材料好似鹿茸，亦唔適合。有人因想有甜味而加入豬骨煮湯，但亦令湯水油脂過多又熱氣，使用隔油湯壺，可隔除湯中大部分油分。
老溫

老溫（粵拼：lou5 wan1；學名：Styrax），植物學又叫安息香屬（on1 sik1 hoeng1 suk6），係安息香科下面嘅一個屬，有好多個品種。
植株多數都係喬木，印度人用佢嘅樹皮做香，歐洲人多數攞嚟提取佢啲樹脂做香水。老溫都係藥材一種。
老狼

老狼（粵拼：lou5 long4；簡化字：老狼；英文：Lao Lang；1968年12月3號—），中國流行音樂歌手，本名王陽，有「校園民謠之父」嘅稱號。以《睡在我上鋪的兄弟》、《同桌的你》等歌而出名，同高曉松一齊成為中國校園民謠嘅代表人物。

「老狼」嘅由來
「老狼」外號嘅由來有2種講法。
佢喺「青銅器」做主唱時，唱歌把聲好似狼。
佢喺女朋友生日時唱咗齊秦嘅《狼》，喺唱歌之前話自己願意一直陪伴佢到老，做一匹老狼。

經歷
1968年，喺北京出世，阿爸係中國航空航天部總工程師，阿媽係中央廣播交響樂團團長。佢喺北京市第八中學畢業，1987年考入北京聯合大學無線電專業。1989至1991年，大學期間自組樂隊「青銅器」做主唱，嗰支樂隊係中國第一隻大學生搖滾樂隊。樂隊喺北京各種地下搖滾音樂會同崔健、唐朝樂隊、黑豹樂隊等樂隊同台演出。1991至1993年，樂隊解散。
大學畢業後，佢喺中關村一間工業自動化設計公司做過工程師。1993年佢辭工做咗歌手，參加香港大地唱片公司唱片《校園民謠1》嘅錄製。1994年3月，老狼同香港大地唱片公司簽約。1994年4月，包含《同桌的你》同《睡在我上鋪的兄弟》在內嘅專輯《校園民謠1》出咗。1994年4至5月，老狼同香港大地唱片公司解除合約。1995年6月，同黃曉茂創建嘅風行音樂工作室簽約。1995年7月，老狼首張個人專輯《戀戀風塵》由上海聲像出版社發行。2000年2月，同華納唱片簽定唱片約，並同麥田音樂簽定演藝和約。2002年，老狼出咗第2張專輯《晴朗》。2004年10月8號，老狼同潘茜結婚。2007年2月，老狼出咗第3張專輯《北京的冬天》。
2013年1月21號，喺微博曬出新生阿仔嘅相。

《我是歌手》第四季
2016年3月，加盟湖南衛視《我是歌手》第四季、為終極補位歌手，喺第四輪遭到淘汰，之後喺突圍賽演唱《虎口脫險》以第三名突圍成功，喺4月8號總決賽對決張信哲落敗，未能晉級為「終極歌王候選人」。
老派小店之必要

《老派小店之必要》（英文：Good Old Days）係一套由好好制作製作嘅文化節目，由黎紀君主持。節目由2024年5月20號到6月7號，逢禮拜一到五 21:00-21:30，喺有線寬頻開電視HOY TV首播。節目會介紹香港一啲老字號舖頭仔。
老爸老媽浪漫史

《老爸老媽浪漫史》（英文：How I Met Your Mother）係一套美國電視劇，由2005年到2014年喺哥倫比亞廣播公司播，總共播咗9季。故仔講主角喺2030年同班仔女講返當年點樣識佢哋阿媽。
老爺嶺

老爺嶺（粵拼：lou5 je4 ling5*leng5）係位於中國吉林東部嘅山脈，喺吉林市，係蛟河同永吉、舒蘭嘅界。佢亦有部分伸入黑龍江嘅東南部，係長白山嘅支脈。老爺嶺嘅走向係西南—東北走向，西面去到鏡泊湖—牡丹江流域，東面去到穆棱河谷。長度約200公里，闊約30公里，總面積約3.26萬平方公里，海拔約喺600到1000米之間，山體主要由新生代嘅玄武岩構成，最高1284.7米。
老爺嶺嘅黑龍江部分開闢咗自然保護區，叫做老爺嶺東北虎國家級自然保護區，呢度生活住東北虎，係國家保護動物，野生東北虎都幾珍稀，所以劃做保護區來畀佢哋棲息。近年來啲監測顯示，老爺嶺嘅野生東北虎開始活躍，所以政府打算將老爺嶺劃入「東北虎豹國家公園」嘅建設計劃。老爺嶺森林豐富，呢度開設有林場來開採林木資源，另外亦有礦產，有煤同金。而喺吉林蛟河市境內，就喺1990年開闢咗老爺嶺風景區畀人觀光。

名
呢版有滿文字母，部分作業系統、網頁瀏覽器需要特殊字母或符號嘅支援先睇到，否則可能出現未成連字嘅字母或其他符號。
老爺嶺嘅名有兩種講法：
係滿文地名，漢文寫音叫「拉顏」（滿文：ᠯᠠᠶᠠᠨ，穆麟德：layan；普通話拼音：Lāyán），「老爺」（普通話拼音：Lǎoyé）係佢嘅官話轉音。滿文名嘅意思係「枯山」。
有個道士喺半山起咗間關帝廟，啲人嗌間廟叫老爺廟，座山嶺因廟而得名。
老爺嶺嘅山名係清康熙二十八年（1689年）定名嘅。

位置
老爺嶺喺吉林嘅東部，西面係吉林盆地、舒蘭盆地，東面係蛟河盆地，係拉法河同第二松花江右側支流嘅分水嶺。佢向東北延伸，喺蛟河盆地北面接住張廣才嶺，南面嘅延伸過咗松花湖，會到吉林哈達嶺。老爺嶺係長白山系嘅一部分，夾埋啲餘脈，長度好長，可以從牡丹江上游去到完達山，所以係牡丹江同穆棱河呢兩支水系嘅分水嶺。

地貌
山地高程大抵係中高，啲山頂偏圓鈍，海拔喺六百到一千米之間，相對高度600米以上，北部嘅山勢低緩啲。主要山峯有老爺嶺峰、康大砬子、楊木大頂子，佢哋嘅海拔都喺一公里以上。山地南部係松花湖地區，比較高大，樹亦好密。成個山勢就係南高北低。
因爲老爺嶺周圍有水流，係個分水嶺，所以啲峽谷畀水系切割，形成深峻嘅河谷。老爺嶺山體岩石主要係玄武岩，喺新生代時因爲岩漿噴發而形成，噉係由於地質上造山運動令地質活動活躍，火山活動強烈，呢個同成個長白山系嘅形成有關。之後因爲當地降水豐富，流水侵蝕，形成各類河谷地、盆地。

地質
老爺嶺嘅西面係伊舒地塹，東面係蛟河盆地（斷陷盆地），受北、東北向嘅斷裂帶控制。佢係斷塊山地，華力西期同燕山期花崗岩係佢嘅主體。局部山體由二疊系變質岩、侏羅系火山岩組成，喺新構造運動中明顯上升。

氣候
老爺嶺山區年均溫喺2.3℃～3.5℃，無霜期126日～138日，凍啲山區無霜期100日左右；年均降水量530毫米。
白水寨

白水寨（粵拼：baak6 seoi2 zaai6）係中國廣東廣州嘅一間大型公園兼中國國家AAAA級嘅旅遊區，2006年7月15號開園，位置喺增城區派潭鎮上九陂，355省道嘅K42+400～K43+500標記位。
呢間公園既係廣東地區，有齊原始森林、淺灘濕地同峽谷天池嘅罕見自然生態資源嘅公園。另外，中國大陸落差最大嘅瀑布、中國大陸唯一用海船木整嘅親水棧道、及廣東第一條綠道、全廣東最長嘅登山步道都座落喺呢間公園入面。

概況
公園佔地面積大概170㎞²，入面有好多原始森林同座瀑布。山頂有2個水庫同好多座山，其中有9座山嘅海拔超過1000米。景區嘅空氣好清新兼超多負離子，根据權威機構中南林學院（今日嘅中南林業科技大學）鑒定過，山林嘅空氣負離子含量起碼到112500個／m³。瀑布啲水係從山上個水庫流落嚟嘅。

景區
天南第一梯山水樂園奇趣水谷童話森林會仙橋沐雲亭景區，嗰度可以望到大範圍嘅派潭鎮。左邊原先有座亭，但喺2014年5月23號冧咗。神仙溝地區啲溪流仙源公園七仙湖白水寨綠道。佢係廣東首條綠道。
雙龍匯喺觀瀑臺望出去瀑布同溪流嗰邊瀑鳴臺親瀑臺沐瀑臺山上啲瀑布仙姑天池山頂終點道路段，嗰5899級石級附近冇任何休息或補給站點、路燈等其它人性化設施響度。天南第一梯嘅終點山腳附近嘅湖
成間公園有14個景區，包括咗4個瀑布臺、1個天池同2間公園。其中景區嘅瀑布係中國內地落差最大，有428.5m咁高；座山主峰有828m，最高峰係牛牯嶂，海拔1084.3m。

白水綠道
景區入口之前嘅一段道路，佢既係廣東第一條綠道——增城綠道嘅起始段，全長16km，兩邊有好多好靚嘅鄉村田園風光。路程分開咗機動車道同非機動車道，而且兩者唔相連。啱嗮踹車同行路上山。

天南第一梯
公園內最大特色景區之一，從山腳大門到山頂公路都有，全長6.6km，係廣東最長嘅登山步道。從山腳嘅起點到山頂嘅終點為止，一共有9999級樓梯，橫跨三座大山同連接兩大天池。

山水樂園
山腳景區一景（石級數：0），入面用嘅係公園本身有嘅山石整出嚟，由於上邊有山水瀑布流落嚟，所以景區啲水涼而淨。

奇趣水谷
山腳景區一景（石級數：39），入面有夢幻叢林、疊翠水城、得意嘅彩畫響度。中間有個平臺可以去到溪流中間。兩邊分別有樹屋，半佬重發現有會仙橋去到天南第一梯附近。

海船木棧道
山腳到山腰景區一景（石級數：0～1499），全長2km，全程用厚而重嘅海船木，跟住瀑布同溪流、順住峽谷嚟整。佢既係中國大陸嘅一流精品工程景區，又係中國大陸唯一用海船木嚟整嘅棧道。

雙龍匯
山腰景區一景（石級數：699），佢係睇瀑布最佳嘅其一位，個樣就好似山澗分隔開兩條「溪流」，最後跟住瀑布流落嚟匯合，形成片碧綠嘅水潭。兩條「溪流」嘅瀑布樣同廣州地鐵嘅撈稿差唔多樣。

觀瀑平臺
公園有4個睇瀑布嘅平臺，分別係觀瀑臺（石級數：1299）、瀑鳴臺（石級數：1499）、同埋親瀑臺（石級數：2199），沐瀑臺（石級數：3299）。其中觀瀑臺附近有嚿石寫住「神龜游」三字，附近重有句對聯響度；瀑鳴臺係最佳負離子呼吸區，個瀑布好似個大絲簾噉掛喺半空；親瀑臺係比較接近瀑布嘅地方，水流從上到下好似從天而降嘅飛龍穿過崇山峻嶺噉；而沐瀑臺係距離瀑布最近嘅平臺，啲水從山頂衝落嚟，撞到山岩後產生好多水花，好似隻身喺水霧入面噉。

沐雲亭
山腰近山頂景區一景（石級數：3699），係瀑布區域最高位。嗰度望出去，可以睇到好遠嘅景，甚至可以望到公園南邊大半部分嘅派潭鎮。原先山頂有座涼亭，但座亭喺2014年5月23號因為大發洪水而沖冧咗。

仙源公園
山頂景區一景，之前係個水庫嘅水電站，而家屬白水寨公園嘅一部分，附近有個白水寨水庫同挑戰最終9999級樓梯嘅景區。

仙姑天池
山頂景區一景（石級數：4099）兼仙瀑源頭，好似鑲喺好多座山嘅碧綠翡翠噉，有古仔話係何仙姑得道升仙時，因為成日掛住鄉下而留低嘅淚滴。景區實際係個水庫，啲水清到見底。附近山崖邊重有山泉仔啲水流到水庫入面。

七仙湖公園
山頂景區一景（石級數：9999），主要有個靚嘅大水庫，同群山、森林相映，好似幅山水畫噉。

注意事項
座山嘅地形比較複雜，加上部分區域嘅水流好急兼水比較深，所以上山時一定要注意：
必須要按公園入面嘅導航指引嚟行，唔畀入去未經園方批准而開發嘅景區道路。
唔好行到瀑布嘅出水口隔籬
因為瀑布出水口嘅流量好大兼流速好快，有好大嘅吸力。
唔可以爬喺石頭上邊影相
唔可以喺非親水臺階附近玩水
山頂景區嘅4100～9999級石級範圍，喺每日08:30～15:00開放，過咗15:00唔畀入場，15:00之後重有人喺入面嘅要馬上落山。
因為終點路段嗰5899級樓梯入面，冇士多、涼亭、路燈或廁所、休息室、路線導航響度（山頂景區附近有生死狀提示），行嗰段景區一定要做好完全準備先至得。否則一旦出事，好難有人可以幫到你。

交通
巴士：
從化13：（從化汽車客運站開出）：白水寨總站
增16、增42：白水寨站、白水寨總站
自駕遊：
從西向東：去到355國道嘅43.5km標記位轉左入去就到。
從東向西：去到355國道嘅42.4km標記位轉右入去就到。
高速公路最近出口：從莞深高速公路嘅灌村站出口。

飛同開放時間
開放時間
每日08:30～17:30，但到咗16:30就唔賣門飛入園。
雖然17:30之後重可以喺山上逗留參觀，但太陽落山嗰時要全部清場。
凡係大雨或暴雨、雷暴、刮颱風、龍捲風等惡劣天氣時會睇天氣而決定暫停開放或部分開放。
掛咗暴雨警報信號或藍、黃、橙、紅色颱風警報信號其一，景區會暫停開放。
飛
成人票每位￥60。
6＜歲數≤18／全日制大學本科或以下學歷啲人：半票
身高＜1.2m嘅細路：免費
年紀＞60嘅老坑（要有個人有效身份證）／1.2m≤身高＜1.5m嘅細路：半票
想一年內無限次玩嘅必須要辦￥168嘅年卡先至得。
景區唔畀任何除特種車、軍車或山頂工作嘅專用車同公園內嘅電樽車外嘅汽車入場，但附近嘅綠道可以踹車。
白汁

白汁（béchamel sauce），又叫白醬，係意大利同法國常見嘅調味醬，基本材料包括牛油、麵粉同牛奶，有啲會落肉豆蔻調味，另外一啲會落忌廉或者芝士。
白沙島

白沙島係澎湖列島其中一個島，由中華民國臺灣省澎湖縣白沙鄉管。個島面積約莫13.88平方公里，係白沙鄉最大嘅島。
白水碗

白水碗，香港一灘，係沙灘又係石灘，喺大埔仔，就近香港科技大學。山上有澗，長年有水，中有飛泉直下，到近白水碗有潭出海。白水碗唔係官方泳灘，並無救生員。

交通
白水碗可由香港科技大學巴士站，北門嗰邊，附近有梯直落。
白水清

白水清，香港親中派政治人物。

選舉經歷
喺2021年9月，佢成為香港特别行政區選舉委員會委員(港區全國政協委員)。
2022年，佢喺李家超無提政綱嘅情況下，有份提名李家超參與2022年香港行政長官選舉。
白江站

白江站（粵拼：baak6 gong1 zaam6；英文：Baijiang Station），規劃期間嗌過東洲站（dung1 zau1 zaam6；Dongzhou Station），係廣州地鐵13號綫嘅車站，2017年12月28號開放，位置喺增城新塘廣深大道西近東江大道口東北角，假日花園南門口隔籬（107國道嘅K2395+528標記位）。
佢亦係廣州地鐵系統其一站內冇任何月台大字嘅車站。

樓層
呢個站一共有2層樓嘅地下區域，其中地下1樓係站廳，有票務設施，客務中心同車站警務室；地下2樓係13號綫月台。雖然車站冇休息室，但廁所同母嬰室喺月台北邊。

站廳
白江站嘅站廳收費區喺車站西邊，東邊係過街通道。收費區有好多部扶手電梯同樓梯、專用𨋢往返月台都得。

月台
呢個站有一個島式月台，喺廣深大道西近東江大道口東北角，假日花園南門口東邊隔籬地底。
另外，喺呢個站北邊有條存車線，若果13號綫東邊出現冬瓜豆腐嘅話，去新沙啲車都會攞呢度做總站，之後喺呢條存車線返轉頭。屆時去新塘、官湖、新沙啲乘客要轉其它交通工具先至可以到。

商舖同自助服務
呢個站冇商舖，但得臺自助服務。自助服務凈得部共享雨遮響度。
自助服務
共享雨遮

出入口
白江站冚唪唥嘅出入口B出入口B出入口 C出入口C出入口 D1出入口D1出入口 D2出入口D2出入口
呢個站有4個出入口，分别係B、C同D1、D2。

注意： 喺晚黑最後一班車開走之前嗰5分鐘之內， 係唔畀入閘坐車（包括埋買車飛）。

規劃
呢個站喺1997年嘅廣州地鐵規劃入面出現，嗰時嘅3號綫規劃經過新塘一帶，不過2003年，雖然路線所經過地方保留咗，但路線名變成5號綫。隨後喺局部修改方案入面調轉咗兩條路線經過位，令路線經過所在地變成14號綫經過嘅地方，重喺廣深大道出現咗東洲站，位置大概喺而家東洲大道東邊200m嘅東方名都同埋盛世名門嗰兩個樓盤之間。2008年又將14號綫分拆成兩半，呢條路線輾轉成為13號綫一部分直到2012年先至將規劃定咗落嚟。後嚟因為車站周邊有好多開發商啲樓盤要爭地鐵出入口，令開工時間一拖再拖。

施工
2013年5月21號，車站正式喐手起，隨後施工進度一直都好順利，卒之喺2015年3月28號封頂。盾構方面，其中東洲⇄新塘之間嘅22號盾構井兩邊嘅隧道從2015年4月30號開挖，直到2016年5月30號先至雙綫貫通嗮；而温涌⇄東洲之間嘅24號豎井同25號盾構井，從2015年10月1號開挖，直到2016年10月5號先至雙綫貫通嗮。地鐵起好之後，施工原地搞咗個市民廣場出嚟。
2016年10月9號，增城區新塘鎮長向廣州市有關部門提出建議將呢個站改名，原因係呢個站附近係白江村。後嚟呢個建議俾廣州市民政局同意兼批准將工程名改成白江站

開通
2016年12月28號12:00，白江站連同13號綫一期段開通之後，車站亦正式開放。

山寨「東江站」嘅地鐵導向牌
2014年底，有好多喺車站附近啲樓盤為咗爭生意，居然飆出過「東江站」嘅流地鐵柱嚟整蠱市民。後嚟單嘢俾新聞媒體播報出街之後，廣州地鐵方相關人士亦出面解決呢單嘢，其中有個暫定名嘅東洲站（後嚟喺2016年10月9號改名做白江站），從嚟未搞過「東江站」。後嚟地鐵方警告商家希望自己拆走啲山寨地鐵導向柱，否則一旦發現即按侵權處理。
後嚟喺地鐵就快開通嗰時，重有幾嚿由商家自行整嘅「東江站」流地鐵柱響度嚟整蠱人。但係周邊樓盤凡係由商家整咗帶有「白江站」字樣嘅流地鐵柱都俾廣州地鐵方噴多咗藍底白邊嘅「」符號同「1308」嘅標識；而部份商家整咗帶有「東洲站」字樣嘅流地鐵柱都俾廣州地鐵方重新油成宋體嘅「白江站」三個字。
白沙屯站

白沙屯站係臺灣鐵路管理局海岸線嘅鐵路車站，喺臺灣苗栗縣通霄鎮。

車站構造
島式月台兩座（淨係用第1月台，A側南下、B側北上）。
跨線天橋。
公共廁所。
大山=白沙屯，雙軌區間南端。

利用狀況
而家係三等站，得區間車、區間快車同少數莒光號停靠，南下（逆行）507、511次，北上（順行）522次。
本站開放使用悠遊卡、一卡通及icash 2.0畀錢。
神一般的隊友

《神一般的隊友》（英文：E-Sport）係香港電視娛樂製作嘅真人騷節目，2017年8月28號開始到9月15號逢禮拜一到五22:00-22:30喺ViuTV播，旁白係強尼。節目由幾位後生打機手特別去請身邊嘅人組隊挑戰電競賽場。
神丸洋一

神丸洋一（1984年6月30號—）係日本足球員，司職中場，效力過愛媛FC。
神之調酒師

《神之調酒師》（英文：Master Mixologist）係香港MakerVille製作嘅比賽真人騷節目，由余迪偉同練美娟主持，2024年6月10號到6月21號逢禮拜一到五 21:30－22:30喺香港電視娛樂ViuTV播。節目係從32個參賽者之中選出一個外型實力兼備嘅「神級」調酒師。

熱身賽（Classic Cocktail with a Twist）
集數： 第1集
賽制： 32個參賽者分開4個主題（Margarita（中文：瑪格麗特 (雞尾酒)）、Old Fashioned（中文：古典 (雞尾酒)）、Bloody Mary（中文：血腥瑪麗 (雞尾酒)）、Collins（英文：Tom Collins））比賽，評判喺每個主題選出兩個優勝者成為下一回合比賽嘅隊長，每個隊長會從剩低嘅參賽者中揀3個隊員組隊。
分組結果

第一回合（Food Pairing）
集數： 第1-3集
賽制： 8隊分為兩輪對賽，每輪比賽會用兩個唔同國家嘅食物做主題，每隊要為抽中國家嘅頭盤、主菜同甜品調配一杯配合嗰種食物嘅雞尾酒，每一次調配有20分鐘限時，評判、嘉賓同主持會為每杯雞尾酒嘅味道、創意、同食物嘅配合度、重有調酒師調酒過程表現作出評分，每輪比賽得分最高一隊可以全員晉級到下一回合，得分最少一隊就會全員淘汰，其餘兩隊就會用隊內投票方式決定淘汰兩個成員（如果票數相同就由評判決定淘汰人選）。

第二回合（Organic Cocktail）
集數： 第4集
賽制： 16個參賽者要用有機食材喺15分鐘內調配一款自創嘅雞尾酒共6杯，評判、嘉賓同主持根據酒嘅味道、賣相同參賽者調酒時嘅表現作出評分，總得分最低嘅4個參賽者淘汰，其餘12個就晉級去下一回合。

第三回合（Showtime）
集數： 第5集
賽制： 呢個回合參賽者有10分鐘去做一個調酒表演同調配雞尾酒，評判、嘉賓同主持會就參賽者嘅表演技巧同作品味道作出評分，呢個回合唔會淘汰任何參賽者，最高分兩人可以跳過下兩個回合比賽，直接進入6強。

復活賽（Speed Challenge）
集數： 第6集
賽制： 評判揀咗6個喺第一、二回合被淘汰嘅參賽者參加復活賽，每個參賽者要喺5分鐘限時內調配4杯指定雞尾酒（Negroni（中文：尼格羅尼）、Whiskey Highball（中文：高球 (雞尾酒)）、Whiskey Sour（中文：威士忌沙瓦）、Mojito），並且喺調酒過程中要展示運用4種指定技巧（Build、Stir、Shake、Muddle），評判會根據調酒速度同埋酒嘅味道選出兩名參賽者復活進入第四回合比賽。

第四回合（Base Spirits）
集數： 第6集
賽制： 12個參賽者從4種基酒（Gin、Whiskey、Mezcal（中文：梅斯卡爾）、Cognac(V.S.O.P)）中揀一種喺15分鐘限時內調配一款雞尾酒，所有人分為4組作賽（每種基酒有3個名額），評判、嘉賓同主持會為每人嘅作品評分，每組最低分一個會被淘汰。

第五回合（Fruit Mystery Boxes）
集數： 第7集
賽制： 比賽分咗做兩個回合。第一部分係唔計分嘅熱身賽，參賽者需要調制1杯迎賓飲品。而第二部分嘅正式比賽入面，參賽者會隨機喺7款罕有水果入面抽1款用喺調酒，然後再搭最多6款材料。參賽者會有1個鐘頭即場構思自己嘅雞尾酒，所有材料同用具必須喺廠景內揀選。1小時嘅構思時間過後，參賽者會隨機分成4組進行1對1對決，每組有15分鐘調制自己嘅雞尾酒。呢個回合最高分嘅4個人可以晉級下回合比賽。上一集MVP不單止可以第一個抽選水果，仲可以對調任何兩個參賽者（包括自己）所抽到嘅水果。

6強賽（積分排名賽）
集數： 第8-9集
賽制： 6個參賽者就4個主題進行4輪個人計分賽，評判為每個作品評分，4輪累積分數最高嘅3個晉級，其餘淘汰。

決賽
集數： 第10集
賽制： 決賽有兩回合：「前哨戰」同埋「神之試煉」。前哨戰會首先決定並淘汰排名第三參賽者，剩低參賽者會晉級神之試煉並決定出比賽嘅冠亞軍。
神代知衣

神代知衣 ，係日本嘅一個女藝人同埋配音員。
神偷：暗黑計劃

《神偷：暗黑計劃》（英文：Thief: The Dark Project）係Eidos Interactive（而家嘅Square Enix Europe）喺 1998 年推出嘅一隻潛行遊戲，亦係神偷系列嘅第一隻遊戲。佢以賊仔做主題，史上第一隻用第一人身（玩家由主角對眼睇嘢）嘅潛行遊戲，而且仲有用光同黑暗嘅機制嚟幫玩家潛行（玩家可以匿埋喺環境入面暗啲嘅地方，用黑暗避開敵人嘅探測）。
神七

神7，日本組合AKB48第一、二屆總選舉攞頭七名嘅成員，包括前田敦子、板野友美、篠田麻里子、高橋南、大島優子、小嶋陽菜、渡邊麻友，全部已經單飛畢業。
神仙井山

神仙井山（San Sin Tseng Shan），係香港嘅山，海拔高217米，喺西貢區滘西洲。
神仙索

神仙索，又叫鴨肝索、鴨芙翅，係臘肉嘅一種，即係臘鴨雜，一般都包括鴨肝、鴨腸、鴨心等等。呢種臘味已經好少見。
神仙蠟燭

神仙蠟燭（粵拼：san4 sin1 laap6 zuk1；學名：Wrightia pubescens），又嗌倒吊筆（dou3 diu3 bat1）、細姑木（sai3 gu1 muk6）、九龍木（gau2 lung4 muk6）、茂名地區又嗌豬松木（zyu1 cung4 muk6）或枝桐木（zi1 tung4 muk6）、湛江廉江地區又嗌屐木（kek6 muk6）、雷州地區又嗌常子（soeng4 zi2），係夾竹桃科倒吊筆屬嘅常綠喬木，喺越南、印尼、澳洲、印度、菲律賓、柬埔寨、泰國、馬來西亞同中國貴州、廣東、雲南、廣西等地嘅海拔300米地區、低海拔熱帶雨林、乾燥疏林或山麓疏林入面都可以搵到。

用途
植株可以做庭院觀景用樹，梗同枝可以做木材同鉛筆桿、雕刻印章、樂器，纖維可以整紙同人造棉。

藥用
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅根同葉可以做藥，主要功效係：
神主牌

神主牌，係拜神神枱、神位上面個牌，上面刻咗字，寫天官、土地、祖先嘅名堂。見牌如見神，後人同善信相信神主牌有靈體依附，燒香拜神就可以同對方傾偈，神明保佑。以前，祖先神主牌係屋企好重要嘅嘢，等於屋企人，所以走難都要帶埋祖先神主牌一齊走。掉出街係大逆不道，不孝。
等高線

等高線係地圖學入面喺地圖表達高度嘅線，同一條線畫過嘅地方，高度都係一樣。喺水底嘅等高線又叫等深線。
等軸測投影圖

等軸測投影（英文：isometric projection），又叫等軸投影、等距投影或者等角投影，係正投影法嘅一種，指描繪緊嗰件物體以一定嘅角度傾斜，令到由幅 2D 圖像望落，好似件物體喺 3D 空間裏面嗰三條軸彼此之間成 120° 角噉嘅樣。喺畫工程圖或者建築圖則嘅時候常用，畫插圖亦都有時會用。
等軸測投影嘅例子
用等軸測投影描繪一個正方體；由幅 2D 圖望，好似正方體三條軸彼此間成 120° 角。
用等軸測投影描繪一件大致成方柱噉形嘅傢俬；由幅 2D 圖望，好似件嘢嘅三條軸彼此間成 120° 角。
等邊三角形

等邊三角形（又叫正三角形），係三邊相等嘅三角形。三個內角相等，都係60°。佢係銳角三角形嘅一種。當佢嘅邊長係 ，面積公式就係。
等邊三角形係特殊嘅等腰三角形、銳角三角形。
等邊三角形係正四面體、正八面體同埋正二十面體呢三個正多面體面嘅形狀。六個等邊三角形可以拼成一個正六邊形。
筍

筍，食材之一，菜一種，竹由地下莖生芽，破土成幼稈，又寫笋，又叫竹筍、竹笋。笋未完全破土而出嗰陣，尚未轉木質部分，可以當菜食。
春笋破土為竹好快，竹笋可食用嘅期間好短，屬於較珍貴食材。說文話筍，竹胎也。就係竹嘅胎意。金文筍字係象形，圈住中間嘅筍，有節，另加竹示意。音從旬。
由1970年代起，由於日本大量喺中國入口竹筍，並指導技術，竹筍生產激增，品質亦有所提高。而家，喺日本水煮料理嘅筍，原料大部分重係來自中國嘅罐頭商品。
英文叫笋做bamboo shoot。

烹調
筍乾燒，以筍飯等嘅形式食用。烹調時候需要除去澀味。
筍亦可以炒食。中國江浙一帶有將冬筍同冬腌菜一齊炒食，呢味中式菜肴叫做炒二冬。筍亦可以曬乾或烘乾做成筍乾。筍乾味道鮮美，可燒肉或加水煮湯。而家，亦有將筍乾再精細加工，做成小包裝，成為休閒食品。
筋膜

筋膜（粵拼：gan1 mok6，英文：fascia）係種結締組織，用嚟將肌肉同肌肉連住。筋膜有啲似韌帶同肌腱，都係由膠原蛋白組成；不過，韌帶係骨連住骨，而肌腱係肌肉連住骨。
等離子醫學

等離子醫學結合等離子物理學，生命科學同臨床病學嘅新興嘅研究領域。加下用喺消毒，治療同癌症嘅研究。大多數研究喺試管實驗同動物模型進行。
放射等離子源通常係「低溫」同埋一個大氣壓力之下操作，「低溫」喺呢度即係同室溫差唔多，以 50 °C 為上限以防止燒傷，等離子之中有百萬分之一帶電，其餘嘅係中性氣體。放射等離子兩個方法：無聲放電（Dielectric-barrier discharges，DBD）或者大氣壓等離子體噴射流（Atmospheric pressure plasma jets，APPJs)。
DBD 醫學儀器兩支電極，一支用係喺傷患處，另一極用介電質物料（如氧化鋁或石英）接駁人體之上。 目前 DBD 醫療研究用喺整死細菌、醫皮膚病、傷口、同埋腫瘤，仲有皮膚表面消毒。
APPJs 用噴射氣流，將帶電嘅等離子，送到去患處或樣本上面。噴射氣流實驗設計有好多款式。一般用氦氣或氬氣，有時加少少（低過 5%）氧氣、氫氣、氮氣。稀有氣體嘅氣流，一方面將活性氫原子同氧氮分子送出，另一方面隔開室內空氣。
等震綫

等震綫（粵拼：dang2 zan3 sin3）係喺地圖入面，將地震過後嘅地面破壞程度相似嘅各點連埋一齊嘅曲線。
筋肉擄笠黨

《筋肉擄笠黨》（Pain & Gain）係一部2013年嘅美國黑色幽默犯罪電影，由米高比爾執導，粗略改編Pete Collins喺1999年《Miami New Times》裏面發表嘅文章，同埋2013年出版嘅書籍《Pain & Gain: This Is a True Story》。主演係麥克華堡、狄維莊遜、安東尼麥奇。
神功皇后

神功皇后（粵拼：san4 gung1 wong4 hau6，170年—269年），係傳說日本嘅第14代天皇仲哀天皇嘅皇后、第15代天皇應神天皇嘅亞媽。
神冊

神冊係大遼皇帝耶律阿保機嘅第一個年號，相當於公元916年到922年，前後總共7年。
神功戲

神功戲係香港民間籌辦神誕或者太平清醮嗰陣，會請戲班喺臨時搭起嘅戲棚上面演嘅大戲，用嚟酬謝神明庇佑。頭一次演出嗰陣，戲班會有演《祭白虎》嘅習俗，用嚟祈求演出順利。
神勇小英雄

《神勇小英雄》（英文：The Rescuers）係一部由和路迪士尼喺1977年製作及發行嘅動畫戲電影。套戲最早喺1977年6月22號上畫。佢係迪士尼第23部經典動畫長片。
套片嘅DVD分別由中錄德加拉同埋博偉喺中國大陸同台灣發行。本片電影原聲帶已經由滾石喺台灣發行，目前喺中國大陸冇任何影音產品發行。VCD由中錄德加拉喺中國大陸發行。續集《神勇敢死隊》由迪士尼喺1990年推出。網上啲人話佢係迪士尼最感人嘅作品。
神功

神功係武周皇帝武則天嘅年號，相當於公元697年，前後總共唔夠一年。
神勇敢死隊

《神勇敢死隊》（英文：The Rescuers Down Under）係一部由和路迪士尼喺1990年製作及發行動畫戲電影。套戲最早喺1990年11月16號上畫。佢係迪士尼第29部經典動畫長片，亦係迪士尼1977年推出嘅《救難小英雄》嘅續集。
呢部電影嘅票房勁差。自此，迪士尼發行續集電影大多採取錄影帶首映嘅形式。
本片中文版VCD已經由中錄德加拉喺中國大陸發行（大陸影音產品譯作「地下拯救者」），DVD由博偉喺台灣發行。
神原大地

神原大地 ，係日本嘅一個男配音員。

配音作品一覽
呢個表唔完整，歡迎加料。
紅磡站列車出軌

紅磡站列車出軌係2019年9月17號喺香港港鐵紅磡站附近發生嘅一次鐵路列車出軌。

事件經過
嗰日朝早8點30分左右，一班原定經旺角東站開去紅磡站1號月台嘅港鐵東鐵綫L094次列車，喺就嚟到站嘅時候，第四至第六卡車廂出軌，事故中共有8名乘客受傷。

出事列車
出事嘅列車係港鐵東鐵綫嘅「都城嘉慕電動列車」，喺1983年開始用，並且喺1997年做過中期翻新工程。
涉事的列車往紅磡方向嘅車卡組合係：（E81編組）181-281-581-613-213-513-630-230-430-621-221-321（E21編組），其中613、213、513車卡出軌。

事發後
事發後東鐵綫紅磡站至旺角東站一段停駛，落馬洲站開嘅班次縮到大埔墟站，城際直通車（中文：城際直通車）服務暫停。港鐵亦提供接駁巴士來往大圍站同鑽石山站。康莊道南行部份行車線要封閉嚟幫手搶修。
9月18同19號，由於紅磡站1號月台用唔到，港鐵安排一半羅湖站開嘅東鐵綫班次用4號月台，一半班次只去到旺角東站，有啲城際直通車班次取消。

陰謀論
由於事發地點鄰近有「永別亭」之稱嘅紅磡市立殯儀館，故此坊間傳言有「831鬼魂」影響鐵路系統運作而令火車出軌。
紅磡繞道

紅磡繞道（英文：Hung Hom Bypass），係香港九龍尖沙嘴去紅磡嘅一條馬路，由梳士巴利道開始，去到紅磡道同紅磡南道交界。
紅磡碼頭

紅磡碼頭（粵拼：hung4 ham3 ma5 tau4，英文：Hung Hom Ferry Pier，全稱紅磡渡輪碼頭）係香港九龍城區紅磡灣嘅一組渡輪碼頭，喺黃埔花園東南以下海旁。
佢係喺1991年，由近紅磡南道、暢運道交界搬過嚟。

定期航班
紅磡至中環航線船隻停泊喺已經掛上珠江船務標誌嘅紅磡碼頭西座
現時祇有2間渡輪公司經營航線：
新世界第一渡輪
紅磡－北角
富裕小輪
紅磡－中環
另外，每晚都有「洋紫荊－維港遊」船隻喺8:00同10:00為遊客停泊5至10分鐘。
紅磡觀音廟

紅磡觀音廟係香港九龍最大規模嘅觀音廟，喺紅磡差館里，係1873年由附近嘅居民夾錢起嘅，現已被評為香港一級歷史建築，更由華人廟宇委員會負責打理。但係由非華廟會嘅團體用價高者得嘅方式競投租用來營運，同傳統嘅佛教同埋道教唔同，呢啲都係由1928年基督徒立法會議員提議所訂立到而家，近年一直被提出要廢除華廟會同競投嘅制度。

歷史
紅磡觀音廟喺清朝同治十二年（1873年）起嘅，由嗰時嘅紅磡三約（紅磡約、鶴園角約同土瓜灣約）嘅街坊夾錢起廟，廟門額上有「觀音廟」三個字嘅石刻，上面有「光緒己丑重修」，門口對聯就刻住：「座上蓮花，饒有西湖三月景；瓶中楊柳，分來南海一枝春」。紅磡觀音廟曾經喺光緒十五年（1889年）同宣統二年（1910年）重修過。一直以嚟，呢座觀音廟嘅香火都非常鼎盛。
每年中有四次觀音誕，分別喺農曆嘅二月、六月、九月同十一月嘅十九號。每到農曆正月廿六「觀音開庫」，都會有非常之多嘅善信來參拜同「借庫」。
紅磡道

紅磡道（英文：Hung Hom Road），係香港九龍紅磡嘅一條馬路，由庇利街開始，去到紅磡南道同紅磡繞道路口。喺1980年代後期到1990年代初期起好，原本條路係設計可以貫通啟德同尖沙咀。
紅移

星體光譜之中，物質吸收特定頻率色綫。綫整批移向紅色，就係紅移證據。
紅移（英文：Redshift）指物體移離自己，光譜亦移向紅色一邊。佢相反係藍移，代表物體移近自己。可見光係電磁波來，一端紅，一端藍，紅低頻，藍高頻，紅波長，藍波短。按杜卜勒效應，物體移走時，物體有嘅光會偏咗紅色一邊，波長變大，頻率變低。推而廣之，唔單止可見光，電磁波其他段一樣係咁。唔單止物體移遠會有紅移，萬有引力亦可搞到紅移，廣義相對論有提及，人稱引力紅移（英文：Gravitational redshift）。天文學分析眾星光譜，多數紅移，就知宇宙膨脹。
紅磡海底隧道

海底隧道（英文：Cross-Harbour Tunnel），又叫紅磡海底隧道，簡稱紅隧、海隧，係香港第一條過海行車隧道。
佢好快就代替渡輪嘅地位，每日車流量龐大，所以成日塞車。所以之後再起東區海底隧道、西區海底隧道同埋多條過海鐵路，幫佢分擔交通流量。

概要
海底隧道係1969年9月1號動工，1972年8月2號通車，耗資3.2億港元。隧道全長1.86千米，車速限制每個鐘70公里。穿過維多利亞港，將九龍半島同香港島兩岸獨立嘅道路網絡連埋一齊。
隧道由香港隧道有限公司以「建造、營運、移轉」形式興建同經營，專營權喺1999年9月1號屆滿。海底隧道南端出入口位於港島灣仔區嘅奇力島，因工程關係，個島已經連埋香港島。北端出入口位於紅磡灣填海區。收費廣場位於紅磡灣出口，一共有16個收費亭，其中10個係人手收費亭，兩個係專利巴士專用嘅快易通自動繳費亭，而剩番4個係快易通專用嘅自動繳費亭。2017年12月3號起，駕駛人士可以喺海底隧道嘅人手收費亭，用八達通或本地發行嘅非接觸式信用卡（包括Visa payWave、感應式Mastercard同銀聯閃付）拍卡畀隧道費。
海底隧道係香港最繁忙嘅4線行車隧道之一，亦係香港最繁忙、使用率最高嘅道路，其次係東區海底隧道。佢雙線雙程行車嘅舊式設計唔足以應付日漸增長嘅行車流量，所以隧道嘅行車流量喺1982年已經飽和，往港島方向幾乎每日上下晝繁忙時間（尤其係朝早8點至10點）例必塞車。因此除隧道收費外，由1984年6月1號起，當局向所有車輛徵收隧道稅，希望減低流量，但成效甚微，後來政府決定喺1986至1989下半年起東區海底隧道以分流部分車輛嚟減輕壓力。
紅隧九龍入口喺港鐵紅磡站旁邊，由於東鐵綫暫時未過到海，唔少新界東嘅居民會先搭東鐵綫到紅磡站，再喺紅隧收費廣場嘅巴士站轉過海巴士，特別係朝早返工時間，過海隧道巴士站經常逼滿乘客，排隊上車嘅人龍有時更排到連接港鐵紅磡站嘅天橋。因此，巴士公司會喺繁忙時間為部分路線安排吉車去過海隧道巴士站疏導乘客。

通車儀式
1972年8月2號，第25任香港總督麥理浩爵士（Baron MacLehose of Beoch）主持剪彩儀式，宣布紅磡海底隧道正式通車。電視藝人沈殿霞坐一架老爺車，駛過紅磡海底隧道，成為第二位正式使用紅磡海底隧道嘅市民。真正第一位使用紅磡海底隧道嘅市民係影住沈殿霞嗰架攝影師車嗰個司機。

事件
2019年8月3號反修例運動嘅旺角再遊行行完之後，有啲示威者兩度走咗去紅隧收費廣場短暫阻塞交通，期間紅隧需要封閉，係自紅隧通車以嚟頭一次因為示威活動而封閉。
同年11月11號開始，受反修例嘅黎明行動影響，紅隧多次被堵塞，到14號晚理工大學嘅示威者大肆破壞收費亭同行政大樓設施，令紅隧完全運作唔到，亦令警方強硬應對香港理工大學衝突。紅隧要到27號清晨先至通返車。

影視文化
2017年由劉德華主演嘅港產片《拆彈專家》，故仔主軸係講有恐怖份子堵塞紅隧放炸彈，製作人員搭建咗個一比一嘅紅隧模型嚟拍攝。
紅磡灣

紅磡灣（粵拼：hung4 ham3 waan1，Hung Hom Bay）係香港九龍半島以前一個海灣，喺紅磡南面，1970年代起逐步填海，經已變晒做陸地。
交通方面，紅磡碼頭喺1991年由近紅磡南道、暢運道交界搬到紅磡灣東邊嘅現址，而喺1999年落成嘅紅磡繞道係喺紅磡灣。
維索斯基

維索斯基（1938年1月25號—1980年7月25號），係蘇聯歌手兼演員，俄羅斯莫斯科出世，出名演出哈姆雷特。
維薩亞斯群島

維薩亞斯群島係菲律賓群島，喺呂宋島同棉蘭老島中間，面積61,077平方公里。
維西

維西係中國雲南迪慶一個傈僳族自治縣，總面積4661平方公里，人口14萬。
維茲航空

維茲航空（Wizz Air）係匈牙利一間航空公司，2003年開張。
維納斯計畫

計劃個名係來自美國佛羅里達州嘅維納斯，渠喺個度有二十五英畝嘅研究設計中心。中心裏面有10個建築，壁畫設計，展示項目嘅嘢。中心入面已經起咗九棟實驗性嘅建築物，並開發緊替代現有能源嘅新嘅能源系統、城市設計、交通、製造­系­統等等。渠亦有整藍圖，透視圖同原型、舉辦研討會、製作書籍、影片、同其他書面資料，諗住想介紹個計畫畀第二尐人。
維華拿斯

維華拿斯係印度北方邦一座古城，亦係印度教一座聖城。
維基同享有多媒體嘅嘢：
維華拿斯（類）
維基遊埠有呢篇旅遊嘅資源：維華拿斯（英文）
喺開放街圖（Open Street Map）嘅維華拿斯地圖。
維蘇威火山

維蘇威火山係意大利南部嘅一座火山，距離拿坡里 9公里，海拔高度1,281米。
佢喺79年嘅一次爆發，摧毀咗附近包括龐貝等嘅幾個城鎮。
維茲卡拉

馬田·阿爾韋托·維茲卡拉·科爾內霍（西班牙文：Martín Alberto Vizcarra Cornejo，1963年3月22號—）係秘魯工程師同政治人，做過總統，利馬出世。

生平
維茲卡拉1984年喺秘魯國立工程大學工程系畢業，跟住喺秘魯艾山工商管理學院進修企業管理專業。歷任秘魯莫克瓜大區工程學院系主任、莫克瓜大區主席等職。2016年7月就任第一副總統兼交通通信部部長。2017年5月辭咗交通通信部長職務，9月被任命為駐加拿大大使，同時繼續擔任第一副總統。2018年3月23號接替辭職嘅古前斯基擔任秘魯總統。
2020年11月9號，秘魯國會通過對佢嘅彈劾，佢被免職。國會主席同反對派領導人Manuel Merino（西班牙文：Manuel Merino）喺第二日接任秘魯總統。
維茲卡拉結咗婚，有4個仔。
維諾可夫國際機場

維諾可夫國際機場（IATA代碼：VKO；ICAO代碼：UUWW）係俄羅斯一個機場，喺莫斯科。
福井市

福井係日本福井縣縣治，亦係個特例市，人口27萬。
維基同享有多媒體嘅嘢：Fukui, Fukui
維基遊埠有呢篇旅遊嘅資源：福井市（英文）
喺開放街圖（Open Street Map）嘅福井市地圖。
福井裕佳梨

福井裕佳梨，係日本嘅一個女藝人同埋配音員。
福井機場

福井機場（粵音：fuk1 zeng2 gei1 coeng4）係喺日本中部地方嘅一個機場，喺1966年嗰陣起好兼且開放畀人用嚟搭飛機。
福井理人

福井理人（1988年11月14號—）係日本足球員，司職前鋒，效力過鳥取飛翔。
福今路

福今路（粵拼：fuk1 gam1 lou6）係中國廣東省廣州市嘅一條馬路，喺越秀區入面，成條馬路南北走向。北邊從東風東路開始，一直向南去到中山一路嗰頭。

歷史
原名福音路，因梅花村原名福音村得名，福音村由基督教徒何禮匡、馮活泉率先開發，其南北向道路命名為「福音路」；後來兩人早逝，國民政府收回建設模範村。1968年福音路改叫福今路。

模範住宅區
留美市長林雲陔，認為以英國田園都市新式住宅區為榜樣，設立模範建市嘅廣州。故此喺竹絲崗，馬棚崗等地域規劃住宅區，並設定住宅設計標準圖樣。由當時特別市改工程專員室袁夢鴻，陳啟元，羅明橘等大師設計。其中福音村，就改造為安老院南模範住宅區，即後尾嘅梅花村。
民國時梅花村住過唔少猛人，留低唔少建築，例如而家婦聯佔用嘅陳濟棠公館（羅明佑設計）。
梅花村派出所隔離棟洋樓原先就係陸幼剛住開，陳濟棠細佬陳維周、余漢謀、吳鐵城、古應芬（愛群大酒店設計師陳榮枝設計，而家派出所位置，蔣介石同宋美齡都住過）、林雲陔、劉紀文（官邸由林克明大師設計，估計係廣州最早有獨立防空洞嘅住宅）、蕭佛成、區芳浦、林翼中、歐陽山、李揚敬、林直勉、蔣光鼐、張發奎細佬都有住過呢頭，天主教安老院（現省委幼稚園）、德國領事館都喺過呢度。

概要
全長671米，闊24米，1車道，凈畀從北到南行。
福井縣

福井縣係日本本州其中一個縣。
維基同享有多媒體嘅嘢：
福井縣（類）
維基遊埠有呢篇旅遊嘅資源：福井縣
喺開放街圖（Open Street Map）嘅福井縣地圖。
福井美樹

福井美樹，係日本嘅一個女藝人同埋配音員。
福井諒司

福井諒司（1987年8月7號—）係日本足球員，司職後衞，效力水戶蜀葵。
美國猶太人大屠殺博物館

美國猶太人大屠殺博物館 (英文：United States Holocaust Memorial Museum, USHMM) 係美國官方紀念猶太人大屠殺嘅博物館，位置係喺華盛頓特區嘅國家廣場附近。博物館建立嘅目標係“為公眾提供大屠殺嘅記錄、研究、同埋演繹，呼籲大家對抗仇恨同種族滅絕，同時推舉人嘅尊嚴同埋民主精神”。

參觀者
自從博物館喺1993年開放以嚟，估計有超過4,000萬位參觀者，其中有大約1,000萬位學生、99位國家領袖、同埋3,500位嚟自211個國家同地區嘅外國官員。喺所有博物館嘅參觀者之中，超過9成都唔係猶太人。喺2008年，博物館嘅網站有超過2,500萬次瀏覽，其中有35%係嚟自美國以外。

收藏
美國猶太人大屠殺博物館嘅收藏非常之龐大，其中包括：超過1.2萬件遺物、4,900萬頁檔案、8.5萬張歷史相、超過20萬位生還者同家屬嘅名單、1,000個鐘頭嘅歷史片段、9.3萬份圖書館物件、同埋9千份見證。
博物館嘅研究人員總共記錄咗由1933年直到1945年期間嘅超過42,500個隔都同納粹集中營。

網絡
喺2008年，博物館嘅預算有$1.2億美金，而佢嘅網絡亦包括：大約400位職員、125個判頭、650位志願者、91位大屠殺生還者、同埋17.5萬位博物館會員。博物館喺嚟自美國每一個州都有一位老師研究員，總共有400位嚟自26個國家嘅研究員。除此之外，博物館亦喺唔同嘅城市有分支寫字樓，包括紐約、波士頓、芝加哥、博卡拉頓（英文：Boca Raton）、洛杉磯、同埋達拉斯。
美國獨立日

美國獨立日係美國嘅獨立紀念日，亦係美國國慶，喺每年7月4號。
美國獨立宣言

美國獨立宣言（The United States Declaration of Independence）係份喺一七七六年七月四號簽署發表嘅宣言，公告北美十三個殖民地同大英帝國決裂，列出英王佐治三世點衰搞到佢哋要獨立。
獨立宣言嘅重要，唔單止係宣佈獨立，入面嘅「人人平等」概念（All men are created equal）亦係後來內戰同民權運動中嘅重要理念。

粵文譯文
畫家筆下當年簽署宣言嘅情景
特別版兩美元紙幣背面嘅獨立宣言簽署儀式
喺有關人類嘅事務發展過程中，當一個民族必須解除其同另一個民族之間嘅政治聯繫，而且喺世界各國之間依照自然法則以及上帝嘅意旨，接受獨立平等嘅地位嘅時候，出於對人類輿論嘅尊重，必須將佢哋唔可以唔獨立嘅原因講出嚟俾人知。
我哋認為下面呢啲真理係唔使講都好明顯嘅：
人人生出嚟都係平等嘅，造物者賦予佢哋一啲唔能夠俾人剝奪嘅權利，其中包括生命權、自由權同埋追求幸福嘅權利。為咗保障呢啲權利，人類先至會建立政府。而政府嘅正當權力，係需要經被治理者嘅同意而產生嘅。當任何形式嘅政府破壞呢啲目標嘅話，人民就有權改變或廢除咗佢，再建立過一個新嘅政府、奠基嘅原則、或者其組織權力嘅方式，務使人民認為唯有咁先係最可能獲得佢哋嘅安全同埋幸福。為咗慎重起見，成立多年嘅政府，係唔應該由於輕微同短暫嘅原因而變嘅。過去嘅一切經驗都講明咗，任何苦難，只要忍得過嘅，人類都寧願容忍，而唔會為咗本身嘅權益就廢除佢哋已經習慣咗好耐嘅政府。但係，當一連串濫用職權同埋巧取豪奪嘅事件係咁發生，證明呢個政府企圖專制統治佢嘅人民，咁人民就有權利，亦有義務去推翻呢個政府，為未來嘅安全建立新嘅保障——呢個就係呢啲殖民地過去逆來順受嘅情況，同時又係佢哋而家唔改變以前政府制度唔得嘅原因。當今大英帝國嘅歷史，就係接連不斷咁去傷天害理同埋巧取豪奪嘅歷史。呢啲暴行嘅唯一目標，就係想喺呢啲地方建立專制暴政。為咗證明我哋唔係吹水，而家我哋向公正嘅世人宣布下列事實：
佢唔肯批准對公眾利益最有益、最必要嘅法律。
佢禁止佢嘅總督批准迫切而極為必要嘅法律，一唔係就將呢啲法律擱置，等佢同意；而一旦呢啲法律俾佢擱置，佢就當完全無咗件事咁唔理。
佢唔肯批准便利廣大地區人民嘅其他法律，除非嗰啲人肯放棄自己喺立法機關嘅代表權；但呢個權利對佢哋有無法估量嘅價值，而且只有暴君先會怕人民有呢個權利。
佢要各州嘅立法團體去埋啲無雷公咁遠嘅地方開會，唯一目的就係令人哋走到暈陀陀，聽晒佢話。
佢係咁解散各州嘅議會，因為呢啲議會硬係抗議他侵犯人民嘅權利。
佢解散咗各州議會之後，又長期唔俾人哋選新議會；但係立法權係唔可能話取消就取消嘅，因此一般人民照行使呢項權力。當時各州仍然處於危險嘅境地，既有外來侵略之患，又有發生內亂之憂。
佢竭力抑制我哋各州增加人囗；為此目的，佢阻撓我哋通過「外國人入籍法」，唔批准人哋鼓勵外國人移居各州嘅法律，並提高分配新土地嘅條件。
佢拒絕批准建立司法權力嘅法律，藉以阻撓推行司法工作。
佢將法官嘅任期、薪金數額同幾時出糧，完全變成佢話乜就乜嘅地步。
佢建立新嘅官署，派遣大批官員騷擾我哋啲人民，重拎晒人民必要嘅生活物質。
佢喺和平時期，未經我哋同意，就喺我哋屋企駐軍。
佢力圖令軍隊獨立於民政之外，並凌駕於民政之上。
佢同某些人勾結埋一齊將我們擺喺一種唔適合我們而且我哋法律唔承認嘅管轄體制之下。佢重批准嗰班人炮製各種偽法案嚟達到以下目的：
喺我哋屋企駐紮大批武裝部隊；
用假審訊嚟包庇呢啲人，佢哋殺咗我哋啲居民仍然逍遙法外；
切斷我哋同世界各地嘅貿易；
未經我哋同意便向我哋強行徵稅；
喺好多案件中剝奪我哋享有陪審制嘅權益；
編造罪名押送我哋到海外去受審；
在一個州隔間廢除英國嘅自由法制，在嗰度建立專制政府，並擴大該州嘅疆界，企圖搞到嗰個州變成樣板同埋得心應手嘅工具，以便向呢度各個殖民地推行同樣嘅極權統治；
取消我哋嘅憲法，廢除我哋最寶貴嘅法律，並且根本上改變我哋各州政府嘅形式；
中止我哋自己嘅立法機關所行使嘅權力，並宣稱佢有權就一切事宜為我哋制定法律。
佢宣布我哋唔係佢應該保護嘅人民，並且向我哋開戰，放棄咗喺呢度嘅政務。
佢喺我哋嘅海域大肆掠奪，蹂躪我哋嘅沿海地區，焚燒我哋嘅城鎮，殘害我哋人民嘅生命。
佢而家係咁運送大批外國傭兵嚟呢度屠殺、破壞同埋肆虐，呢啲衰嘢已經好耐，佢嘅殘酷同卑劣甚至喺最野蠻嘅時代都好難搵。佢完全唔配做一個文明國家嘅元首。
佢喺公海上俘虜我哋嘅同胞，強迫佢哋打自己嘅國家，成為殘殺自己親人同朋友嘅創子手，或者死於自己親人朋友手下。
佢喺我哋呢度煽動內亂，並且唆擺嗰啲殘酷無情、重未開化嘅印第安人嚟殺掠我哋嘅居民；而眾所周知，印第安人嘅作戰規律係男女老幼一律格殺勿論嘅。
喺呢啲壓迫嘅每一階段中，我哋都用咗最謙卑嘅言辭請求改善；但係屢次請求所得到嘅答覆係屢次遭受損害。一個君主，當佢嘅品格已打上咗暴君行為嘅烙印嘅話，唔配做自由人民嘅統治者。
我哋唔係唔顧我們英國嘅弟兄。我哋成日提醒佢哋，係佢哋嘅立法機關企圖加啲無理嘅管轄權喺我哋頭上。我哋都曾經將我哋移民過嚟呢邊喺呢度定居嘅情形話俾佢哋聽。我哋曾經向佢哋嘅正義感同雅量呼籲，我哋懇求佢哋念在同種同宗份上，棄絕呢啲掠奪行為，以免影響彼此往來嘅關係。但係佢哋都唔聽。因此，我哋實在唔同佢哋脫離關係，並且以對待世界上其他民族一樣嘅態度對待佢哋：打我哋嘅就係敵人；幫我哋嘅就係朋友。
因此，我哋，喺大陸會議下集會嘅亞美利堅合眾國嘅代表，以各殖民地嘅善良人民嘅名義，經佢哋嘅授權，向全世界最崇高嘅正義呼籲並說明我哋嘅意向。同時鄭重宣布：
呢啲聯合一致嘅殖民地從此就係自由同獨立嘅國家，並且以佢哋嘅權利嚟講亦一定係自由同獨立嘅國家，佢哋取消一切對英國王室效忠嘅義務，佢哋同大不列顛國家之間嘅一切政治關係從此全部斷絕，而且必須斷絕；作為自由獨立嘅國家，佢哋完全有權宣戰、締和、結盟、通商同埋採取獨立國家有權採取嘅一切行動。
為咗支持這篇宣言，我哋堅決信賴上帝嘅庇佑，以我哋嘅生命、財產、同埋我哋神聖嘅名譽，彼此宣誓。
美國版權法

版權法係美國知識產權法律體系中好重要嘅組成部分。

沿革
第一部《美國版權法》係喺1790年制定，所以亦畀人叫做「1790年版權法」。
美國版權法嘅制定，來自美國憲法第一條第八款第八項嘅授權：
「議會有權……為促進科學同實用技藝嘅進步，對作家、發明家嘅著作同發明，喺一定期限內給予專利權嘅保障……」
美國規範版權嘅法律主要有：
1790年版權法
1909年版權法
1976年版權法
1998年版權期間延長法案（Sonny Bono Copyright Term Extension Act）
1998年千年數碼版權法
2005年家庭娛樂和版權法
喺美國有效嘅國際知識產權條約：
伯爾尼保護文學和藝術品公約（伯爾尼公約）
與貿易有關的知識產權協定（TRIPS）

主要內容
根據美國最新嘅版權法規定，著作權嘅保護期限係直至作者死後70年，比伯爾尼公約規定嘅國際慣例多咗廿年。假如作品係集體創作或者喺1978年1月1號以前發表，咁佢哋嘅版權可以保持75至95年。1923年以前發表嘅作品就屬於公有領域。但係呢個規則都有例外，一啲1963年嘅作品已經列入公有領域，而另一啲早喺1923年嘅作品重新被申請版權因此依然受版權保護。出於法律嘅改變，到2019年為止唔會有作品列入公有領域。
根據1790年版權法，法律保障作者14年出版「地圖、國表和書籍」嘅專權，此後假如作者重在生嘅話，佢可以申請獲得另一個14年嘅保護期限。呢部法律冇規定其它作品，好似音樂創作、報紙嘅版權。佢重特別注明唔禁止複印外國作家嘅作品。當時大多數作品都冇申請版權：由1790年到1799年喺美國出版咗1.3萬部作品，只有556部有版權保護。
此後，版權法被多次修改嚟適應新技術好似錄音等，而版權保護嘅期限亦有延長。美國法院對憲法第一條第八款嘅理解係，版權嘅目的係鼓勵創造對公眾有利嘅作品，因此假如公眾利益同作家利益之間發生衝突，咁公共利益就會凌駕作家利益。呢個理解方法導致咗合理使用呢個法律概念嘅出現。
美國版權法區分「主意」同「實行」呢兩個基本概念，但兩個概念之間嘅界綫並唔係好明確。一份描寫一個工業過程嘅論文受版權保護，任何人未得到作者允許唔准抄襲呢份論文，但呢個工業過程本身唔受版權保護，佢只可以受專利保護。另一個作者可以用佢自己嘅語言嚟描寫同一工業過程而唔侵犯原作者嘅版權。至於一個故事、一部小說或電影中嘅人物係咪受版權保護？唔同法庭有唔同意見。1976年版權法注明：
原作品嘅版權絕對唔涉及到其中嘅任何主意、程序、過程、系统、操作技術、規劃、原理或發現，不論原作品點樣描述、解釋、圖示或代表呢啲主意。
事實被睇成係「主意」同「發現」嘅同義詞。不過，版權法第103款允許保護「編輯」中嘅選擇同排列所體現嘅創造力。但呢個保護僅限於選擇同排列，而唔限於事實本身，事實本身可以隨便複製。美國最高法院喺一次判决（費斯特出版公司訴鄉村電話公司案）中重明確規定一個編輯作品必須有創造性先至受保護，因此無論編輯電話簿需要幾多工作，僅按照字母順序排列嘅電話簿唔受保護，因為佢嘅編輯唔具備創造性工作所以唔受保護。
有時一部作品嘅作者係邊個都唔係太清楚。比如假如一間公司請咗某人嚟寫一部作品，咁法庭會判決公司，而唔係僱員，係擁有版權嘅作者。
作者可以出售、轉讓或授權版權。比如一個作者可以授權一間外國出版商翻譯佢嘅書。美國版權法亦畀作家（或佢嘅繼承人）喺轉讓後35到40年中收返版權或喺版權生效56到61年後收返版權。但作者同佢嘅繼承人無法強迫收回呢個版權。
喺美國，由隸屬美國國會圖書館嘅美國國家版權局管理版權問題。
美國法典第17篇（版權法編），第105節規定：
呢一篇所規定嘅版權唔適用於任何美國聯邦政府嘅作品，但美國聯邦政府冇被禁止通過授權或購買或其它方式獲得同持有轉讓嘅版權。
呢一條條文嘅目的在於將所有美國聯邦政府嘅作品列入公有領域。所有美國政府職員響執行佢哋嘅工作義務時所創造嘅作品都屬於呢個範疇。
1988年美國加入伯爾尼保護文學和藝術品公約。呢條公約由1989年3月1日開始喺美國生效。美國亦簽署咗與知識產權有關貿易協定，呢個協定本身要求服從伯爾尼公約。為咗滿足呢個協定，版權保護被擴展到建築物。由於美國版權法中嘅合理使用條款比較強，有啲學者質疑美國法律係咪完全符合《伯爾尼公約》同《與知識產權有關貿易協定》嘅要求。
美國特工

《美國特工》（American Assassin）係一部2017年嘅美國動作驚悚電影，由米高喬達執導，改編Vince Flynn（英文：Vince Flynn）嘅2010年英文同名小說。主演係戴倫奧拜恩、米高基頓。
羅沙公路

羅沙公路（粵拼：lo4 saa1 gung1 lou6）係中國廣東省深圳市入面嘅一條主幹道，呢條馬路喺羅湖區同鹽田區入面，成條馬路係東西走向。西邊從沿河南路、沿河北路同怡景路嘅交界開始，一直向東去到盤山路嗰頭。

概要
全長8.4公里，闊32——52米，雙向6車道。
羅治福

羅治福（英文：Rochford District）係英國一個非都市區，屬於雅息士郡，人口約85,100。
羅波安

羅波安（前972年—前913年）係南國猶大開國國王，前931年到前913年在位，屬聖經列王紀上嘅時期。
羅沙路

羅沙路 (東莞)，喺廣東省東莞市中心。
羅沙路 (廣州)，喺廣東省廣州市從化區。
羅沙公路，喺廣東省深圳市。
羅沛琪

羅沛琪（Pinky Lo，1986年6月13號—）係香港前ViuTV電視主持人，喺2012年加入now TV而入行，入行前做過市場營銷同埋航空服務嘅客戶服務員。

簡歷
羅沛琪喺全完中學同埋香港城市大學國際研究一級榮譽畢業（副修韓文），參加now TV搞嘅「CEO 選拔賽」入到總決賽，最後攞殿軍，之後正式加入now TV，主要做娛樂主播。佢幫過Now觀星台做主持，2016年開始兼埋ViuTV嘅工作，2022年離巢。
羅沙達

羅沙達（葡文：José Augusto Alves Roçadas，1865年4月6號—1926年4月28號），葡萄牙軍人、殖民長官。第101任澳門總督。
羅沙達於1905年擔任葡屬西非威拉省嘅總督。1908年調任澳門總督。1909年，又調任安哥拉總督，任期到1910年為止。
佢喺第一次世界大戰期間作為葡軍喺安哥拉南部嘅最高指揮官，抵抗德軍對安哥拉嘅入侵。戰後，同Manuel de Oliveira Gomes da Costa、João José Sinel de Cordes、António Oscar de Fragoso Carmona一齊參加1926年5月28日政變，開創國家專政（Ditadura Nacional）年代，並將喺新政府中出任要職，但冇幾耐就病咗，一個月後死。
羅沙里奧

羅沙里奧（西班牙文：Rosario）係阿根廷聖菲省最大嘅城市，位於布宜諾斯艾利斯西北方大約300公里嘅地方。
聖碧岳一世

聖碧岳一世（St. Pius I，又譯聖庇護一世，—155年7月11號）係羅馬天主教第10任教宗，140年到155年在位。
聖秉天

聖秉天（St. Pontian，又譯聖彭謙，175年—235年10月30號）係羅馬天主教第18任教宗，230年到235年在位。
聖盧西亞

聖盧西亞（英文：Saint Lucia）係加勒比海東部一島國，面積620平方公里，人口大約17萬（2009年計），首都卡斯翠。
聖碧岳五世

聖碧岳五世（St. Pius V，又譯聖庇護五世，1504年1月17號—1572年5月1號）係羅馬天主教第225任教宗，1566年到1572年在位。
聖碧岳十世

聖碧岳十世（St. Pius X，又譯聖庇護十世，1835年6月2號—1914年8月20號）係羅馬天主教第257任教宗，1903年到1914年在位。